Með handsprengju sem stofustáss
Sprengjusérfræðingar Landhelgisgæslunnar gerðu óvirka handsprengju sem lögreglan á Akranesi lagði hald á sl. föstudag. Talið er að handsprengjan hafi verið notuð sem stofustáss á heimili á Reykjavík í um 30 ár.
Viðar Stefánsson lögreglufulltrúi á Akranesi sagði í samtali við mbl.is að lögreglunni hefði á föstudaginn borist tilkynning um að maður væri með handsprengju í tösku. Brugðist var strax við með því að stoppa manninn og leggja hald á töskuna. Sérfræðingar sprengjudeildar Landhelgisgæslunnar voru kallaðir til og beðnir um að greina sprengjuna og síðan að eyða henni.
"Við vissum ekki hvort sprengjan væri virk og vitum það raunverulega ekki ennþá. Sprengjusérfræðingarnir töldu hins vegar meiri líkur en minni að sprengjan hefði verið virk. Þeir merktu það af sprengingunni, en svona vopnum er eytt með sprengjuefni. Það var ekki tekin nein áhætta með þetta. Sérfræðingarnir töldu brýna þörf á að eyða þessu strax. Svona sprengjur verða hættulegri með aldrinum þegar kveikibúnaður eldist," sagði Viðar.
Viðar sagði að við rannsókn málsins hefði komið fram að sprengjan var flutt inn til landsins fyrir um 30 árum. Hún var geymd á heimili á Reykjavík og notuð sem skraut upp í hillu. Ekki er grunur um að maðurinn sem var með sprengjuna hafi verið að nota hana til að ógna samferðarmönnum. Hann sýndi hana hins vegar og þannig frétti lögreglan af málinu.
Sagt var frá þessu máli á vef Skessuhorns fyrr í dag.
Sprengjusérfræðingar Landhelgisgæslunnar gerðu óvirka handsprengju sem lögreglan á Akranesi lagði hald á sl. föstudag.
Talið er að handsprengjan hafi verið notuð sem stofustáss á heimili á Reykjavík í um 30 ár.
Lögreglunni hefði á föstudaginn borist tilkynning um að maður væri með handsprengju í tösku.
Brugðist var strax við með því að stoppa manninn og leggja hald á töskuna.
Við rannsókn málsins hefði komið fram að sprengjan var flutt inn til landsins fyrir um 30 árum.